สกู๊ป : รัฐหนุนสถาบันศึกษาผลิตบุคลากรด้านท่องเที่ยว
สกู๊ป : รัฐหนุนสถาบันศึกษาผลิตบุคลากรด้านท่องเที่ยว

การสร้างความประทับใจให้เกิดขึ้นกับนักท่องเที่ยว หัวใจหลักนั่นก็คือจากการบริการ รัฐบาลจึงเล็งเห็นความสำคัญสนับสนุนให้สถาบันการศึกษาต่าง ๆ เปิดหลักสูตรการเรียนการสอนด้านการท่องเที่ยว หวังผลิตบุคลากรที่มีคุณภาพและตอบโจทย์การบริการให้มากที่สุด 

รายได้จากแหล่งท่องเที่ยวและการบริการ ถือเป็นอีกกลุ่มอุตสาหกรรมที่สามารถดึงเม็ดเงินจากต่างประเทศเข้ามาอย่างมหาศาล สร้างรายได้หมุนเวียนกระตุ้นเศรษฐกิจให้ดีขึ้น ตั้งแต่ประชาชนในชุมชนไปจนถึงเศรษฐกิจของประเทศ นอกจากนั้นยังเป็นการสร้างโอกาสและอาชีพให้กับคนในประเทศอีกทางหนึ่งด้วย 

แต่ที่ผ่านมายังพบว่า ยังติดปัญหาบุคลากรขาดความรู้ความเข้าใจในการบริการ เพื่อรองรับการเจริญเติบโตของการท่องเที่ยวให้เติบโตขึ้น

รัฐบาลจึงตั้งเป้าว่า นับจากนี้จะผลักดันให้มหาวิทยาลัยในประเทศ ต้องมีหลักสูตรและบุคลากรที่เกี่ยวข้องกับอุตสาหกรรมการท่องเที่ยวและการบริการที่มีคุณภาพ เน้นการบริการที่มีประสิทธิภาพ มีความเชี่ยวชาญแต่ละด้านที่มีความถนัด พร้อมปลุกจิตสำนึกในความรักและภูมิในความเป็นไทยควบคู่กันไปด้วย ซึ่งจะทำให้บัณฑิตเพียบพร้อม กับการพัฒนาต่อยอดธุรกิจการท่องเที่ยวที่เปลี่ยนแปลงในยุคไทยแลนด์ 4.0

มหาวิทยาลัยหอการค้าไทยเป็นอีกหนึ่งมหาวิทยาลัยที่ถือว่ามีความเชี่ยวชาญการผลิตบุคลากร มองว่า การเปิดหลักสูตรที่เกี่ยวกับการท่องเที่ยวและอุตสาหกรรมบริการที่เพิ่มขึ้น ถือเป็นอีกแนวทางที่จะช่วยลดปัญหาการขาดแคลนบุคลากรในปัจจุบัน โดยเฉพาะในเรื่องของภาษาที่ต้องสื่อสารได้ดี หากไม่สามารถผลิตบุคลากรได้ทัน อาจจะเป็นอุปสรรคสำคัญต่อการเติบโตของอุตสาหกรรมการท่องเที่ยวได้

จากการวิเคราะห์สภาอุตสาหกรรมท่องเที่ยวแห่งประเทศไทย ได้ประเมินไว้ว่า ในปีนี้จะมีนักท่องเที่ยวชาวต่างชาติ มาท่องเที่ยวมากถึง 34 ล้านคน สร้างเม็ดเงินหมุนเวียนให้ประเทศถึง 1.8 ล้านล้านบาท ซึ่งถือเป็นเม็ดเงินจำนวนมาก การสร้างบุคลากรเพื่อมารองรับการเจริญเติบโตทางการท่องเที่ยวจึงถือเป็นสิ่งจำเป็น เพราะนั่นหมายถึงโอกาสที่สามารถสร้างรายได้กับท้องถิ่น และเศรษฐกิจของประเทศ โดยการบริการที่มีคุณภาพและสร้างความประทับใจให้กับนักท่องเที่ยว